# **Lähes puolet eläkeläisistä ei selviä tulevasta talvesta ilman ongelmia**

Sähkön hinnan nousu ja samaan aikaan vallitseva inflaatio aiheuttavat suuria ongelmia kotitalouksissa. Etenkin eläkeläiset, jotka asuvat yksinään sähkölämmitteisessä talossa, joutuvat tulevana talvena suuriin ongelmiin. Maksaako pienestä eläkkeestä monikertaiseksi nousevan sähkölaskun, vai tinkiikö jostain muusta? Pariskuntien osalta helpotusta tuo kahden ihmisen eläketulot, mutta yksin elävillä ei ole kanssakumppania jakamassa kuluja.

Etelä-Karjalassa on noin 45 000 eläkeläistä ja heidän osuutensa koko väestöstä on 40 %. Eteläkarjalaisten keskimääräinen eläke on 1589 euroa, joka on noin 200 euroa vähemmän, kuin valtakunnallinen keskiarvoeläke. Minimieläkettä maksetaan 775,27 euroa kuussa.

Eläkeliitto teki syyskuussa kyselyn, johon vastasi yli 4300 eläkeläistä. Vanhimmat kyselyyn vastanneista olivat yli 90-vuotiaita. Kyselyn tulos oli karu. Lähes puolet eläkeläisistä arvelee, ettei selviä tulevasta talvesta ilman ongelmia. He kokivat, että he eivät ole etukäteen pystynyt varautumaan energian hinnan nousuun liittyvään taloudelliseen kriisiin. Kaikki on tullut nopeasti. Etelä-Karjalassa tilanne on vielä kyselyn tulosta huonompi.

Tutkimuksen mukaan eniten tingitään omalla autolla liikkumisesta (73 %), ruuasta (60 %) sekä lämmityksestä (38 %). Myös harrastaminen vähenee. Vanhusten aiempaa hoitovelkaa ei ole onnistuttu hoitamaan ja nyt kustannuksia on kertymässä yhteiskunnalle lisää. Peräkkäiset kriisit ovat synnyttämässä uuden eläkeläisköyhälistön ryhmän. Eteläkarjalaisista eläkeläisistä valtaosa asuu haja-asutusalueella vailla julkisia liikenneyhteyksiä. Mikäli tingitään autolla liikkumisessa, vaarantuu peruselämiseen tarvittavat asioinnit, kuten terveyteen, talouteen ja ihmissuhteisiin liittyvät välttämättömät matkat. Heikoimmassa asemassa olevat eivät pidä itsestään ääntä ja eivät uskalla tai halua pyytää apua.

Eläkeliiton Karjalan piiri haluaa tällä kannanotolla herättää päättäjiä varmistamaan, että heikoimmassa asemassa olevat selviävät ensi talvesta. Myös yrityksillä, järjestöillä ja yksittäisillä kansalaisilla on velvollisuus varmistaa, että työpaikoilla, asiakaskunnassa, lähipiirissä ja naapurustossa asiat ovat kunnossa. Yksittäinen pieni teko on kullanarvoinen apua tarvitsevalle.

Eläkeliiton Karjalan piiri ry

Pekka Haimila, puheenjohtaja

Tuula Partanen, varapuheenjohtaja

Juhani Sihvonen, toiminnanjohtaja